Háværar sprengingar heyrðust og eldveggur logaði við innganginn að tækniháskólanum í Hong Kong í morgun þar sem umsátursástand ríkti . Enn var mótmælt í borgríkinu í gærkvöldi og í nótt , hópur mótmælenda kom sér fyrir á svæði tækniháskólans og bar eld að aðalinngangi skólans til að bægja lögreglu frá . Lögregla hefur nú skilgreint háskólasvæðið í Hong Kong sem óeirðasvæði . Hæstiréttur Hong Kong úrskurðaði í morgun að bann við að bera grímur á mótmælunum stæðist ekki stjórnarskrá , en slíkt bann var sett með neyðarlögum í byrjun síðasta mánaðar . Átök á háskólasvæðinu í Hong Kong í morgun . AFP Mótmælin hafa nú staðið yfir í um sex mánuði , ofbeldi í tengslum við þau hefur farið stigvaxandi undanfarna viku og nú hefur nokkrum skólum verið lokað , götur og svæði verið girt af og hermenn fara um og hreinsa götur . Í frétt AFP-fréttastofunnar segir að lögregla hafi skotið að mótmælendum í nótt , en engar fregnir hafi borist af því að einhver hafi særst eða fallið . Í gær tilkynntu lögregluyfirvöld í Hong Kong að þau hygðust beita skotvopnum gegn þeim mótmælendum sem beita hættulegum vopnum á borð við bensínsprengjur gegn þeim , en hingað til hefur lögregla beitt táragasi , vatni og gúmmíkúlum gegn mótmælendum . Mótmælendur krefjast aukins lýðræðis fyrir Hong Kong og að þar verði haldnar frjálsar kosningar . Yfirvöld í Kína hafa staðfastlega hafnað þeirri kröfu og ítrekað varað við því að ekki verði unað við þennan óróa . Áhyggjur eru uppi um að hervaldi verði brátt beitt af fullum þunga .